Tony Blair
Bleyr Entoni (toʻliq ismi Entoni Charlz Linton Bleyr) (1953.6.5) — davlat va siyosat arbobi. Buyuk Britaniya bosh vaziri. Yurisprudensiya ixtisosligi boʻyicha Edinburg va Oksford kollejlarini tugatgan. 1983-yildan Buyuk Britaniya parlamentining umumiy palatasi aʼzosi (Sejfild okrugidan). 1984-yildan Leyboristlar partiyasining avval moliya, soʻng savdo va sanoat (1987—1988), bandlik (1989—92), ichki ishlar (1992—94) masalalari boʻyicha spikeri, 1994-yildan Leyboristlar partiyasi rahbari. 1997-yildan 2007-yilgacha Buyuk Britaniya bosh vaziri.